Kiegészítés a 2021.11.16-i képviselő-testületi ülésen készült jegyzőkönyvhöz

Az ülésen készült jegyzőkönyv nem tartalmazza a következőkben felsorolt, az ülésen általam elmondottakat, ezért az alábbi kiegészítést teszem.

A képviselő-testületi ülés elején, a napirendi pontok ismertetésekor az alábbiakról tájékoztattam a Képviselő-testületet:

„Szakos Géza képviselő november 11-én délután 3 óra után 6 előterjesztést küldött, amelyeket a november 16-i testületi ülés napirendjére javasolt felvenni.

Tekintettel arra, hogy csütörtökön délután rendezvényen voltam, pénteken pedig szabadságon, így az előterjesztések napirendre vételére nem kerülhetett sor. Tekintettel arra, hogy a képviselő-testület ülését a törvény szerint a polgármester hívja össze, így az általam csütörtökön jóváhagyott meghívó szerint került összehívásra a képviselő-testületi ülés.

Szakos Géza által küldött előterjesztések a következők:

1. Gyógyszertár újranyitása
2. Zöldhulladék elszállítása
3. Temető előtti terület hivatalos átadása
4. Kossuth utca útépítés
5. A 49/2020.(XII.23.) polgármesteri határozat megváltoztatására javaslat (TSZ telkesítés)
6. 1/2021.(I.8.) polgármesteri határozat visszavonására irányuló kezdeményezés (alpolgármester visszahívása)”

A 14. napirendi pontban tárgyalt zöldhulladék elszállításával kapcsolatosan a Képviselő-testületnek az alábbi tájékoztatást adtam:

„Ez a téma nem újkeletű, országos problémáról van szó. Ez ügyben a Kisalföldi Hulladékgazdálkodási Nonprofit Kft. szolgáltatásvezetője az alábbi választ adta:

„A Rajkai Hulladékudvaron adott a lehetőség az ügyfeleknek évi 1 m3 zöldhulladék elhelyezésére.

Ez a lehetőség csak a lakossági ügyfeleknek adott, hiszen a jogszabály szerint az ügyfél a saját hulladékát szállíthatja.

Amennyiben az Önkormányzat gyűjtené be a 200201 kódszámú zöldhulladékot az ügyfelektől, szállítaná ki a hulladékudvarba, azt csak hulladékszállítási engedély birtokában tehetné meg, ráadásul a Hulladéktörvény bizonyos rendelkezéseiből adódóan lehet, hogy még így sem, hiszen a nevezett hulladék a közszolgáltatás körébe tartozhat, így azt csak közszolgáltató gyűjtheti be szervezetten.”

A szolgáltató minden ügyfélnek – aki igényelte - biztosított komposztáló edényt a zöldhulladék komposztálására. Amennyiben vannak olyanok, akik nem kérték, azoknak a jövőben is tudják a komposztálót biztosítani. A jövő, hogy nem égetjük a zöldhulladékot, amely csak a veszélyhelyzet ideje alatt lehetséges, hanem a komposztálás.

A szolgáltatásvezető válasza egyértelmű. Ha a választ nem fogadják el, és további egyeztetést tartanak szükségesnek, úgy javasolom, hogy a Kisalföldi Hulladékgazdálkodási Nonprofit Kft. vezetőivel egyeztessen az előterjesztést kezdeményező képviselő és Szakos Géza képviselő.”

A 16. napirendi pontban a temető előtti terület hivatalos átadásáról a következő tájékoztatást adtam:

„A terület átadásával kapcsolatosan több egyeztetés történt a terület tulajdonosával. Ezt képviselő úr meg tudja erősíteni. Az építési munkatárssal történt egyeztetés során megbeszélték, hogy a terület átadásához szükséges vázrajzot, földmérési munkát megrendelik, a költségeken fele-fele arányban osztozunk. Tudomásom szerint a földmérési munkát november 25. utánra vállalta a földmérő.

Az elkészült vázrajz birtokában lehet tárgyalni a terület átadás-átvétel feltételeiről, és kell elkészíttetni – ügyvéddel – a szerződést, ami a testület jóváhagyását követően benyújtásra kerülhet a Földhivatal felé.

Az ügy folyamatban van, majd ha konkrétumok lesznek, akkor a testület elé kerül az ügy.”

A 17. napirendi pontban tárgyalt, a meg nem erősített 49/2020.(XII.23.) PM határozat megváltoztatására előterjesztett határozati javaslattal kapcsolatosan a következő tájékoztatást adtam:

„A polgármesteri határozat a Tsz területen a telkesítés felfüggesztéséről szól, a folyamatban lévő helyi népszavazás eredményének jogerőre emelkedéséig.

A választási kampányban azt ígértük a falunak, hogy nem lesz lakópark. Az ígéretnek megfelelően a telkesítés ügyében hozott döntés meghozatalakor is hangot adtam. Személy szerint nem támogatom a lakópark kialakítását.

Sajnos a veszélyhelyzet miatt a népszavazási eljárás felfüggesztésre került.

Megjegyzem, hogy népszavazási kezdeményezést akkor lehet elindítani, ha született olyan döntés, ami ellen a kezdeményezés megindulhat. Népszavazást képviselő-testület hatáskörébe tartozó ügyben lehet indítani.

Úgy gondolom, hogy a népszavazási kezdeményezést aláíró több száz ember véleményét a képviselő-testület nem hagyhatja figyelmen kívül.

A népszavazás eredményének jogerőre emelkedéséig kitartok mindenképpen a véleményem mellett, s nem támogatom a lakópark kialakítását. Polgármesterként a rendelkezésre álló törvényes lehetőséget felhasználva mindent megteszek a telkesítés megakadályozására.

Polgármesterként a népszavazás eredményének jogerőre emelkedéséig nem kívánom aláírni a telkesítéssel kapcsolatos ügy megindítását.”

A 18. Napirendi pontban tárgyalt, a polgármester által testületi hatáskörben hozott 1/2021.(I.8.) PM határozat visszavonására előterjesztett javaslattal kapcsolatban a következő tájékoztatást adtam:

„Az önkormányzat képviselő-testülete az Mötv. általános szabályai szerint az átruházott hatáskörben hozott döntéseket felülvizsgálhatja, azonban ugyancsak az általános szabályok és jogelvek értelmében a képviselő-testület felülvizsgálati jogkörének visszamenőleges hatálya nincs.

Szakos Géza munkájára, közreműködésére - alpolgármesteri jogkörben - továbbra sem tartok igényt és nem is kívánok javaslatot tenni alpolgármesteri választásra, polgármesteri döntésemet változatlan tartalommal hatályában fenntartom.”

 Márkus Erika

 polgármester